La Policia Local de Llíria inicia el 9º Curs de Defensa Personal per a Dones
10 de Gener de 2018

La novena edició del Curs de Defensa Personal per a Dones, organitzat per l'Ajuntament de Llíria, va donar ahir començament en el Espai Jove amb la primera de les sessions previstes que es desenvoluparan fins al mes de febrer. Esta activitat està impartida pels agents de la Policia Local, Isabel Sánchez i José Navarro.

Les alumnes rebran nocions de prevenció i autoprotecció per a poder actuar davant una possible agressió i aconseguir alliberar-se d'un atac, fent així que se senten menys vulnerables.

Esta primera jornada va servir també per a repartir els diplomes a les 30 participants de l'última edició. L'alcalde Manolo Civera i l'intendent de la Policia Local de Llíria, José Francés, van lliurar els certificats d'assistència, en un acte en el qual també va estar present el president de la Federació del Comerç de Llíria, Jorge Navarro, com a entitat col·laboradora del curs.